Ved en rutinemæssig kontrolprøve blev der fundet coliforme bakterier i vandet fra vandværket. Bakterierne er sandsynligvis kommet i vandet efter et større regnskyl tirsdag i sidste uge. Ifølge vandværkets formand Claus Pedersen, viser de seneste prøver tirsdag, at bakterietallet i vandet i vandværkets 100 kubikmeter store vandtank er faldet fra 200 i sidste uge og ned til 2 ved den seneste prøve. Det er langt under grænseværdien. Men de ramte borgere skal fortsat koge vandet i mindst to dage endnu. Vandet i ledningsnettet rundt om den store vandtank skal nemlig også testes, før borgerne igen kan drikke vandet direkte fra hanen. Claus Pedersen tager prøver fra ledningsnettet onsdag, og disse prøver skulle gerne blive gennemgået på kommunen torsdag. Er værdierne i ledningsnettet lige så gode som i vandtanken, så slipper borgerne endelig for at koge vandet.

Opsummering:
De 110 forbrugere under Rønholt og Veddum Kærs Vandværk, der siden sidste uge har været nødt til at koge vandet, slipper ikke endnu.